आइएमए जमशेदपुर ने क्यों निकाली आक्रोश रैली?
आइएमए जमशेदपुर ने शनिवार की शाम में आक्रोश कैंडल रैली निकाली. इसमें शहर के सभी सरकारी, प्राइवेट अस्पताल, नर्सिंग होम के सीनियर व जूनियर डॉक्टरों के साथ एमजीएम मेडिकल मेडिकल कॉलेज के छात्र-छात्रा शामिल हुए. रैली साकची के आइएमए भवन से निकलकर साकची गोलचक्कर तक गयी. इसमें शामिल डॉक्टर हाथों में पोस्टर, मोबाइल व टॉर्च जलाकर चल रहे थे. साथ ही, ये लोग दोषियों को कड़ी से कड़ी सजा देने, मेडिकल प्रोटेक्शन एक्ट लागू करने, सभी अस्पतालों में सुरक्षा उपलब्ध कराने, पीड़ित परिवार को उचित मुआवजा व दोषी को कड़ी से कड़ी सजा देने की मांग कर रहे थे. इस दौरान आइएमए जमशेदपुर के सचिव डॉ सौरभ चौधरी ने देश के सभी राज्यों में मेडिकल प्रोटेक्शन एक्ट लागू करने की मांग करते हुए कहा कि आइएमए की यह बहुत पुरानी मांग है. इसे लेकर कई बार धरना-प्रदर्शन करने के साथ ही आंदोलन तक किया गया, लेकिन आज तक इस पर किसी प्रकार की कोई सुनवाई नहीं हुई. इस बार जब तक हम लोगों की मांग पूरी नहीं होगी, तब तक विरोध-प्रदर्शन जारी रहेगा. इसमें आइएमए अध्यक्ष डॉ जीसी मांझी, सचिव डॉ सौरभ चौधरी, डॉ संतोष गुप्ता, डॉ उमेश खां, डॉ राम नरेश राय, डॉ आरएल अग्रवाल, डॉ अखौरी मिंटू सिन्हा, डॉ पूनम मेहता, डॉ आलोक रंजन महतो सहित शहर के कई जाने-माने डॉक्टर, मेडिकल छात्र एवं छात्रा शामिल हुए.